bluuebunny/crossref_metadata_2025 huggingface dataset:
Η επίδραση των ξένων άμεσων επενδύσεων μέσω της τεχνολογικής-γνωστικής διάχυσης σε βασικούς κλάδους της ελληνικής οικονομίας
Authors: Γκάσης Παύλος
Published: January 2014

Η μελέτη επιδιώκει να καθορίσει το βαθμό που οι ΞΑΕ επηρεάζουν τη λειτουργία της ελληνικής οικονομίας. Κεντρική υπόθεση εργασίας της έρευνας είναι πως ο βασικός μηχανισμός μέσω του οποίου οι ΞΑΕ επιδρούν στους κλαδικούς δείκτες της ελληνικής οικονομίας είναι η τεχνολογική-γνωστική διάχυση. Η έρευνα πραγματοποιείται για 28 κλάδους της ελληνικής οικονομίας και για την περίοδο 2001-2007. Η μεθοδολογία που επιλέγεται στην παρούσα μελέτη είναι η Data Envelopment Analysis (DEA). Πιο συγκεκριμένα, στο πρώτο στάδιο της ανάλυσης υπολογίζεται η τεχνική αποτελεσματικότητα των επιχειρήσεων του κάθε υπό εξέταση κλάδου. Πραγματοποιείται σύγκριση μεταξύ της τεχνικής αποτελεσματικότητας των εγχώριων επιχειρήσεων σε σχέση με τις Πολυεθνικές Επιχειρήσεις που απασχολούνται στον εκάστοτε κλάδο και υπολογίζεται το χάσμα τεχνικής αποτελεσματικότητας που παρατηρείται μεταξύ τους. Στο δεύτερο στάδιο ανάλυσης διερευνώνται οι προσδιοριστικοί παράγοντες της παρατηρηθείσας τεχνικής αποτελεσματικότητας του πρώτου σταδίου. Αυτό επιτυγχάνεται μέσω της χρήσης οικονομετρικού υποδείγματος το οποίο εκτιμάται τόσο μέσω χρονολογικών σειρών διαστρωματικών στοιχείων, όσο και μέσω διαστρωματικής ανάλυσης. Τα βασικά συμπεράσματα στα οποία κατέληξε η διδακτορική διατριβή είναι τα εξής: Οι πολυεθνικές επιχειρήσεις (ΠΕ) οι οποίες δραστηριοποιούνται στην ελληνική οικονομία είναι σχεδόν σε όλους τους κλάδους που αναλύθηκαν (28) τεχνικά αποτελεσματικότερες από τις εγχώριες επιχειρήσεις. Η συμμετοχή των ΞΑΕ στην ελληνική οικονομία δε φαίνεται να επηρεάζει σε μεγάλο βαθμό τη λειτουργία των εγχώριων επιχειρήσεων οι οποίες δεν επωφελούνται από την παρουσία των ΠΕ κερδίζοντας σε τεχνολογία και γνώση. Επιπλέον, υπάρχει μεγάλος αριθμός κλάδων όπου όχι μόνο δεν παρατηρείται θετική τεχνολογική-γνωστική διάχυση από τις ΠΕ προς τις εγχώριες επιχειρήσεις αλλά αντίθετα οι ΠΕ εμφανίζονται να απορροφούν παραγωγικούς πόρους (τεχνολογικούς και γνωσιακούς) οι οποίοι προέρχονται από εγχώριες επιχειρήσεις. Ως κύρια μέτρα που απαιτούνται προκειμένου οι εγχώριες επιχειρήσεις να εκμεταλλευτούν την παρουσία των ΠΕ εντός της ελληνικής οικονομίας είναι η προάσπιση και θεσμοθέτηση πολιτικών που προστατεύουν τη λειτουργία της αγοράς, καθώς και η βελτίωση της ικανότητας απορρόφησης της οικονομίας και κυρίως του εργατικού δυναμικού μέσω βελτίωσης των τεχνολογικών και γνωσιακών υποδομών της χώρας. Τέλος, η μελέτη αναδεικνύει ως βασικές προτάσεις πολιτικής τις συνέργειες και τις συγχωνεύσεις εγχώριων επιχειρήσεων οι οποίες θα τις ενδυναμώνουν έναντι του ανταγωνισμού από τις ΠΕ. Οι ενδεχόμενες συγχωνεύσεις των εγχώριων επιχειρήσεων πιθανόν να οδηγήσουν σε οικονομίες κλίμακας, μεγαλύτερη διαθεσιμότητα κεφαλαίων και μεγαλύτερη πιστοληπτική ικανότητα. Τα παραπάνω θα διαδραματίσουν καίριο ρόλο σε επιχειρήσεις που δεν καινοτομούν προκειμένου αυτές να συνεχίσουν να λειτουργούν δεδομένων των συνθηκών που υπάρχουν επί του παρόντος στην ελληνική οικονομία.
Διερεύνηση της συμβολής της ιπτάμενης τέφρας από καύση λιγνιτών στην απορρύπανση οργανικών φορτίων
Authors: Καρακάση Όλγα
Published: January 2014

Η διατριβή διερευνά την δυνατότητα αξιοποιήσεως ενός ανόργανου βιομηχανικού παραπροϊόντος της ιπτάμενης τέφρας λιγνίτου στην απορρύπανση οργανικών φορτίων ειδικότερα πετρελαίου. Στόχο έχει να συμβάλει στην αντιμετώπιση δύο περιβαλλοντικών προβλημάτων με την αξιοποίηση ενός παραπροϊόντος αφ’ ενός το οποίο κυρίως αποτίθεται και την αντιμετώπιση της πετρελαϊκής ρυπάνσεως σε θαλάσσιο και χερσαίο περιβάλλον αφ’ ετέρου. Η τέφρα απεδείχθη αποτελεσματική στην προσρόφηση λεπτών υμενίων πετρελαίου σε θαλάσσιο περιβάλλον σχηματίζοντας ημιστερεά φάση η οποία επιτρέπει την σχεδόν πλήρη απομάκρυνση του. Η προσροφητική της ικανότητα ανέρχεται σε 0,5-1,1g πετρελαίου/g τέφρας. Δυνατή κρίνεται η χρήση της και σε πετρελαιοκηλίδες σε ξηρό περιβάλλον. Για την βελτίωση της ικανότητος επιπλεύσεως της στο θαλάσσιο περιβάλλον εμελετήθη η μετατροπή της σε ζεολιθικό προϊόν, η κατεργασία με τασιενεργό ουσία, η ανάμειξη με ελαφρότερα υλικά. Η μετατροπή της σε ζεολιθικό προϊόν αποσκοπεί σε αύξηση του πορώδους και μείωση του ειδικού βάρους. Παρά την μείωση του ειδικού βάρους δεν βελτιούται η ικανότητα επιπλεύσεως. Η υψηλή όμως προσροφητική ικανότητα (0,5-3,0g πετρελαίου/g ζεολιθικού προϊόντος) ενθαρρύνει την εφαρμογή σε πετρελαιοκηλίδες σε ξηρό περιβάλλον. Η κατεργασία με τασιενεργό ουσία αποσκοπεί σε βελτίωση του υδρόφοβου χαρακτήρος. Η κατεργασία με ανιονική τασιενεργό ουσία το ελαϊκό νάτριο κρίνεται αποτελεσματική για την τέφρα υψηλής περιεκτικότητας σε άσβεστο λόγω σχηματισμού ελαϊκού ασβεστίου αφού περιορίζει την καταβύθιση επιτρέπει τον σχηματισμό συνεκτικωτέρας ημιστερεάς φάσεως και την πλήρη απομάκρυνση του πετρελαίου. Η ανάμειξη με ελαφρότερα υλικά αποσκοπεί σε μείωση του ειδικού βάρους. Η ανάμειξη με πολυμερή δεν επιφέρει βελτίωση της ικανότητος επιπλεύσεως διότι δεν αναπτύσσεται συνάφεια μεταξύ αυτών. Η ανάμειξη με πριονίδι εντός ύδατος σε ποσοστό 10-25% κ.β. περιορίζει την καταβύθιση επιτρέποντας τον σχηματισμό συνεκτικωτέρας ημιστερεάς φάσεως και την πλήρη απομάκρυνση του πετρελαίου. Η αυξημένη προσροφητική ικανότητα (0,7-1,7g πετρελαίου/g μείγματος τέφρας-πριονιδίου) ενθαρρύνει την εφαρμογή και σε πετρελαιοκηλίδες σε ξηρό περιβάλλον. Εφικτή κρίνεται η αξιοποίηση στην οδοποιία των μειγμάτων τέφρας-πετρελαίου πριν ή μετά την κατεργασία με ελαϊκό νάτριο για την απομείωση κόνεως κατά την διάστρωση οδού και την σταθεροποίηση εδάφους. Η προσθήκη τους σε ποσοστό 3-5% κ.β. σε χάλικα οδοστρωσίας επιφέρει απομείωση κόνεως έως και κατά 70%. Η προσθήκη τους σε ποσοστό 3-20% κ.β. σε αργιλώδες έδαφος επιφέρει αύξηση της αντοχής σε ανεμπόδιστο θλίψη κατά 1,6-2,6 φορές. Δυνατή είναι και η αξιοποίηση των μειγμάτων τέφρας-πριονιδίου-πετρελαίου στην παραγωγή ενέργειας αφού η ανωτέρα θερμογόνος δύναμη τους πλησιάζει την μέγιστη θερμογόνο δύναμη των γαιανθράκων ενώ η εναπομένουσα τέφρα μπορεί να αξιοποιηθεί στην οδοποιία και την βιομηχανία τσιμέντου.
Διερεύνηση συνιστωσών της παιδαγωγικής γνώσης περιεχομένου (ΠΓΠ) ανάμεσα σε εκπαιδευτικούς της Βθμιας εκπαίδευσης ως προς τη διδασκαλία της εξέλιξης μέσω φυσικής επιλογής, σε συνδυασμό με διδακτικές της εφαρμογές μέσω νέων τεχνολογιών
Authors: Στασινάκης Παναγιώτης
Published: January 2014

Σκοπός της παρούσας διατριβής ήταν να διερευνηθούν συστατικά στοιχεία της Παιδαγωγικής Γνώσης Περιεχομένου (ΠΓΠ) για το αντικείμενο της Βιολογίας, με εξειδίκευση στο θέμα της Εξέλιξης. Η εμπειρική έρευνα ξεκίνησε με συνεντεύξεις 10 συμμετεχόντων, ακολούθησε συλλογή δεδομένων με ερωτηματολόγιο, 181 συμμετέχοντες, και τέλος οργανώθηκε και υλοποιήθηκε επιμορφωτικό σεμινάριο με τη μέθοδο της τηλεκπαίδευσης με 16 συμμετέχοντες. Από τις συνεντεύξεις διαπιστώσαμε πως η θρησκευτικότητα φαίνεται να μην επηρεάζει τους εκπαιδευτικούς ως προς τις επιλογές τους για τη διδασκαλία της εξέλιξης, ενώ άλλες πεποιθήσεις τους, όπως η αναγκαιότητα της εξέλιξης στην ύλη του μαθήματος της βιολογίας ή η σπουδαιότητα των προτέρων γνώσεων η πίεση για την ολοκλήρωση της διδακτέας - εξεταστέας ύλης φαίνεται να επιδρούν. Διαπιστώθηκε θετική προδιάθεση των συμμετεχόντων ως προς τη διδασκαλία της εξέλιξης, αν και η διάθεσή τους δεν συμβαδίζει με την αποτελεσματική διδασκαλία της εξέλιξης. Διαπιστώθηκε τέλος, πως οι περισσότεροι δεν προσπαθούν ή υπολείπονται της διδασκαλίας της εξέλιξης ως ενοποιητικής θεωρίας της Βιολογίας. Με τα ερωτηματολόγια προσπαθήσαμε να διερευνήσουμε συστατικά στοιχεία της ΠΓΠ. Αποκαλύφθηκαν διδακτικές αδυναμίες που σχετίζονται π.χ. με τα παραδείγματα που χρησιμοποιούνται ή με τον εντοπισμό και τη διαχείριση των εναλλακτικών ιδεών ή με θέματα που άπτονται της φύσης της βιολογικής επιστήμης. Η ΠΓΠ μας βοήθησε να αποκαλύψουμε δυσαρμονίες της διδακτικής πρακτικής, ως αποτέλεσμα επιστημονικών ελλείψεων για το θέμα της εξέλιξης, αδύναμων διδακτικών στρατηγικών για το συγκεκριμένα θέμα, άστοχης διαπραγμάτευσης του θέματος της εξέλιξης στο εκάστοτε σχολικό - κοινωνικό πλαίσιο. Η καθημερινή διδακτική πρακτική μέσα στην τάξη απαιτεί εκπαιδευτικούς στοχαστές, ερευνητές, με ικανότητα να αναπροσαρμόζουν τις διδακτικές τους στρατηγικές στις απαιτήσεις των μαθητών τους και της διδασκαλίας τους, όπως διαπιστώνουμε και όπως άλλωστε προτείνει το ερμηνευτικό σχήμα της ΠΓΠ. Το επιμορφωτικό σεμινάριο επιβεβαίωσε το ενδιαφέρον των εκπαιδευτικών για την ΠΓΠ, όπου χρησιμοποιήθηκε ως πυλώνας σχεδιασμού επιμορφωτικής πρότασης. Οι συμμετέχοντες διαπίστωσαν βελτίωση σε αρκετά στοιχεία που χαρακτήριζαν την ατομική τους ΠΓΠ και κατέθεσαν θετικές εντυπώσεις για την επιλογή της τηλεκπαίδευσης. Η αξιολόγηση του σεμιναρίου έφερε στην επιφάνεια αδυναμίες που σχετίζονταν με την επιλογή του χρόνου υλοποίησης και του χρονικού διαστήματος ολοκλήρωσής του.
Αλγόριθμοι διαχείρισης δεδομένων και εξαγωγή γνώσης σε εφαρμογές γράφων
Authors: Παπαδημητρίου Αλέξιος-Μιχαήλ
Published: January 2014

Η παρούσα διατριβή εστιάζει στη διερεύνηση και την ανάπτυξη μεθόδων διαχείρισης δεδομένων και εξαγωγής γνώσης σε περιβάλλοντα όπου τα δεδομένα αναπαριστώνται με τη μορφή γράφων. Συγκεκριμένα, η διατριβή παρουσιάζει αλγορίθμους εφαρμοσμένους σε Δίκτυα Αισθητήρων (Sensor Networks) και Κοινωνικά Δίκτυα (Social Networks), χρησιμοποιώντας θεωρητικά εργαλεία από το αντικείμενο της Αλγοριθμικής Θεωρίας Γράφων. Όσον αφορά στις εφαρμογές σε Δίκτυα Αισθητήρων, η διατριβή εξετάζει προβλήματα σχετικά με την αποθήκευση δεδομένων (storage) και τον έλεγχο τοπολογίας (topology control). Στη μεν αποθήκευση δεδομένων, το κίνητρο είναι η ελαχιστοποίηση των αποθηκευμένων δεδομένων χωρίς όμως και την αύξηση του χρόνου παραλαβής απαντήσεων στα ερωτήματα του χρήστη (query latency). Στο δε έλεγχο τοπολογίας το κίνητρο είναι η ελαχιστοποίηση της καταναλισκόμενης ενέργειας μεταξύ των αισθητήρων, δημιουργώντας δομές που ξεχωρίζουν τους λογικούς γείτονες (logical neighbors) του κάθε αισθητήρα, από τους φυσικούς (physical neighbors). Στον τομέα των Κοινωνικών Δικτύων, η διατριβή διερευνά το πρόβλημα της πρόβλεψης συνδέσμων (link prediction). Το κίνητρο σε αυτήν την περίπτωση είναι η αποδοτικότερη σύσταση φίλων (friend recommendation) σε ένα χρήστη, όταν αναφερόμαστε σε κοινωνικά δίκτυα που εμπεριέχουν μόνο πληροφορία για τις φιλίες μεταξύ χρηστών, καθώς και η αποδοτικότερη σύσταση τοποθεσιών και δραστηριοτήτων (location/activity recommendation) σε κάποιο χρήστη, όταν αναφερόμαστε στα λεγόμενα γεω-κοινωνικά δίκτυα (geo-social networks) που εμπεριέχουν και γεωγραφικά δεδομένα των χρηστών. Τέλος, η διατριβή ασχολείται και με τον τομέα της επεξήγησης συστάσεων (recommendation explanations) και παρουσιάζει τους διαφορετικούς τύπους επεξηγήσεων που έχουν αναλυθεί στη βιβλιογραφία, ενώ καταλήγει και στον αποδοτικότερο τύπο βάσει αντίστοιχων πειραμάτων που έχουν πραγματοποιηθεί.
Σύγκριση των δυνάμεων και των ροπών που αναπτύσσονται κατά την ορθοδοντική εμβύθιση τομέων με τρία διαφορετικά εμβιομηχανικά συστήματα
Authors: Σηφακάκης Ιωσήφ
Published: January 2014

Σκοπός της παρούσας εργασίας αποτελεί η συγκριτική αξιολόγηση των δυνάμεων εμβύθισης/υπερέκφυσης καθώς και των ροπών που αναπτύσσονται στο οβελιαίο επίπεδο κατά την ορθοδοντική εμβύθιση τομέων με διαφορετικά εμβιομηχανικά συστήματα. Τα συστήματα αυτά αξιολογήθηκαν τόσο στην πρόσθια, όσο και στην οπίσθια περιοχή κάθε οδοντικού τόξου, με τη βοήθεια της συσκευής μέτρησης και προσομοίωσης της ορθοδοντικής μετακίνησης (Orthodontic Measurement and Simulation System – OMSS). Κατασκευάσθηκαν από 5 διαφορετικά συρμάτινα τόξα, ξεχωριστά για κάθε γνάθο, utility 0.016 x 0.016 Blue Elgiloy, utility 0.017 x 0.025 TMA, τόξο εμβύθισης κατά Burstone 0.017 x 0.025 TMA προσδεδεμένο άπω των πλάγιων τομέων και ουλικά του προσθίου τμηματικού τόξου. Επίσης αξιολογήθηκαν 5 τόξα Nitinol αντίστροφης καμπύλης Spee 0.016 x 0.022 στην άνω γνάθο. Τα σύρματα αυτά τοποθετήθηκαν ενεργοποιημένα σε ακρυλικά εκμαγεία Frasaco, στα οποία η πρόσθια τομική περιοχή ήταν αποκομμένη. Για την αξιολόγηση της πρόσθιας περιοχής, η συσκευή OMSS προγραμματίστηκε να κάνει υπερέκφυση τομέων 0-1.5χιλ., ενώ για την οπίσθια περιοχή η υπερέκφυση έγινε ως τα 3χιλ. Οι δυνάμεις/ροπές μετρώνταν κάθε 0.1χιλ. και κάθε τόξο μετρήθηκε στη συσκευή 5 φορές. Η στατιστική επεξεργασία των δεδομένων έγινε με τη μέθοδο ανάλυσης διακύμανσης (nested ANOVA, two-way ANOVA). Οι δυνάμεις και οι ροπές ήταν οι εξαρτημένες μεταβλητές ενώ το είδος του σύρματος και η γνάθος (άνω ή κάτω) οι ανεξάρτητες μεταβλητές. Έγιναν πολλαπλές συγκρίσεις post hoc χρησιμοποιώντας τη δοκιμασία Tukey (.05 error rate). Κατά την σύγκριση των δύο κυρίων τεχνικών εμβύθισης προσθίων δοντιών, φάνηκε ότι στην πρόσθια περιοχή και σε υπερέκφυση των τομέων 1.5χιλ., το utility μπλε Elgiloy 0.016 x 0.016 ασκούσε τις υψηλότερης εντάσεως δυνάμεις εμβύθισης (άνω 1.43 N, κάτω 1.71 N), και λίγο μικρότερες το utility TMA 0.017 x 0.025 (άνω 1.33 N, κάτω 1.54 N) ενώ το Burstone TMA 0.017 x 0.025 ασκούσε τις χαμηλότερες (άνω 0.99 N, κάτω 1.25 N). Εξαιρετικά υψηλής εντάσεως δύναμη ασκούσε το τόξο NiTi αντίστροφης καμπύλης (9.3N). Την χαμηλότερη ροπή στο οβελιαίο επίπεδο εμφάνιζε το άνω Burstone TMA 0.017 x 0.025 (2.47 Nmm), ενώ την υψηλότερη το κάτω utility 0.017 x 0.025 TMA (7.79 Nmm). Όσον αφορά στην οπίσθια περιοχή του φραγμού, στα 3χιλ. υπερέκφυσης των τομέων, οι υψηλότερης εντάσεως δυνάμεις υπερέκφυσης μετρήθηκαν στο utility μπλε Elgiloy 0.016 x 0.016, οι οποίες ήταν κατά 15% μεγαλύτερες, σε σύγκριση με αυτές του utility 0.017 x 0.025 TMA και 40% μεγαλύτερες σε σύγκριση με το Burstone 0.017 x 0.025 TMA. Την μικρότερη ροπή στο οβελιαίο επίπεδο εμφάνισε το Burstone 0.017 x 0.025 TMA. Το utility μπλε Elgiloy 0.016 x 0.016 ασκούσε κατά 15% υψηλότερες ροπές στην περιοχή αυτή και το utility 0.017 x 0.025 TMA 25% υψηλότερες. Η ένταση τόσο των δυνάμεων όσο και των ροπών κάθε συγκεκριμένης τεχνικής εμβύθισης ήταν πάντα αυξημένη στην κάτω γνάθο.
Viability control for nonholonomic systems
Authors: Πανάγου Δήμητρα
Published: January 2014

Η παρούσα διατριβή εισάγει ένα πλαίσιο σχεδίασης ελέγχου για μία κλάση υπο-επενεργούμενων οχημάτων που υπόκεινται σε μη-ολονομικούς περιορισμούς κίνησης, σε περιορισμούς κατάστασης και σε επιπρόσθετες φραγμένες διαταραχές. Το πλαίσιο βασίζεται σε έννοιες από τη Θεωρία Βιωσιμότητας συστημάτων, καθώς και σε μία πρωτότυπη μέθοδο σχεδίασης ελέγχου για μη-ολονομικά συστήματα. Η συνολική ιδέα συνίσταται στο ότι το αρχικό πρόβλημα ελέγχου ανάγεται στη σχεδίαση ελεγκτών τέτοιων ώστε οι τροχιές του συστήματος να παραμένουν στο υποσύνολο Κ του χώρου κατάστασης που ορίζεται από τους περιορισμούς βιωσιμότητας, και να συγκλίνουν σε ένα υποσύνολο G του συνόλου Κ. Τα βασικά επιτεύγματα της διατριβής συνίστανται σε:1)Μία πρωτότυπη μέθοδο για τη σχεδίαση ελέγχου ν-διαστατων μη ολονομικών συστημάτων, που βασίζεται αφενός στην κατασκευή μιας νέας οικογένειας Ν-διάστατων διπολικών διανυσματικών πεδίων, αφετέρου στη διασύνδεση των διανυσματικών πεδίων με τους μη-ολονομικούς περιορισμούς. Η μέθοδος έχει εφαρμοστεί τη σχεδίαση ελέγχου για μη-ολονομικά συστήματα σε αλυσιδωτή μορφή, και επεκταθεί στον έλεγχο υπο-επενεργούμενων οχημάτων με δυναμικούς μη-ολονομικούς περιορισμούς. Η ευρωστία των ελεγκτών ως προς φραγμένες διαταραχές έχει επίσης μελετηθεί.2)Μία προσέγγιση διακοπτόμενου ελέγχου, βάσει της Θεωρίας Βιωσιμότητας, που εφαρμόζεται σε μία κλάση υπο-επενεργούμενων συστημάτων που υπόκεινται σε ανισοτικούς καταστατικούς περιορισμούς. Οι ανισοτικοί περιορισμοί χαρακτηρίζονται ως περιορισμοί βιωσιμότητας και ορίζουν ένα κλειστό υποσύνολο Κ του χώρου κατάστασης. Οι μη-ολονομικές λύσεις που προκύπτουν από την ανωτέρω μέθοδο ανασχεδιάζονται μέσω διακοπτόμενου ελέγχου, ώστε οι τροχιές του συστήματος που ξεκινούν στο υποσύνολο Κ να παραμένουν πάντοτε στο Κ και επιπλέον να συγκλίνουν σε ένα υποσύνολο G του K. Η μέθοδος εφαρμόζεται στη σχεδίαση του ελέγχου της κίνησης ως προς στόχο ενός υπο-επενεργούμενου υποβρυχίου οχήματος εντός ενός συνόλου καταστάσεων Κ, το οποίο περιγράφει τις επιτρεπτές καταστάσεις (συναρτήσει της θέσης και του προσανατολισμού) του συστήματος, ένεκα ενός συστήματος αισθητήρων με περιορισμένη εμβέλεια και γωνία θέασης. Επιπλέον, μελετάται η ευρωστία των λύσεων ως προς μία κλάση φραγμένων εξωτερικών διαταραχών.Η μέθοδος χρησιμοποιείται επίσης στον συνεργατικό προγραμματισμό της κίνησης και τον έλεγχο ενός σχηματισμού ηγέτη-οπαδού για δύο μη-ολονομικά τροχοφόρα ρομπότ, ο οποίος κινείται σε ένα γνωστό περιβάλλον με εμπόδια υπό περιορισμούς ορατότητας. Οι περιορισμοί ορατότητας προκύπτουν ένεκα της περιορισμένης δυνατότητας αίσθησης του οπαδού, και ορίζουν το σύνολο ορατότητας Κ. Προτείνεται ένα σχήμα ελέγχου που εξασφαλίζει την οδήγηση του οπαδού σε μια περιοχή ως προς τον ηγέτη, με ταυτόχρονη διατήρηση της οπτικής επαφής, καθώς και ένα σχήμα συνεργατικού ελέγχου για την κίνηση του σχηματισμού μέσα σε ένα γνωστό περιβάλλον με εμπόδια, που εξασφαλίζει αμφότερες τη διατήρηση της οπτικής επαφής και την αποφυγή συγκρούσεων.
Ανάπτυξη, χαρακτηρισμός και βελτιστοποίηση μαγνητικών λεπτών υμενίων για εφαρμογή σε αισθητήρα μαγνητικού πεδίου υψηλής ευαισθησίας
Authors: Πέτρου Ιωάννης
Published: January 2014

Μελετώντας το πρόσφατο παρελθόν από τη σκοπιά των τεχνολογικών εφαρμογών, εύκολα παρατηρεί κανείς πως έχει αυξηθεί σημαντικά η ανάγκη προσδιορισμού του μέτρου και της διεύθυνσης ασθενών μαγνητικών πεδίων. Στην ιατρική για παράδειγμα, η πυκνότητα του μαγνητικού πεδίου που δημιουργείται από την καρδιακή σύσπαση ή την εγκεφαλική δραστηριότητα, μετρημένη στην επιφάνεια του δέρματος ενός ασθενή, είναι της τάξης των 10⁻⁷ A/m. Στην πλοήγηση και τον χωρικό προσδιορισμό, η μαγνητική ανωμαλία που δημιουργείται από μόλις 1 kgr σιδήρου σε απόσταση 30 m από αυτό είναι της τάξης των 10⁻⁶. Όποια βιομηχανία κι αν μελετήσει κανείς, είτε αυτή είναι στις συσκευές εγγραφής και ανάγνωσης, την αυτοκινητοβιομηχανία, την ναυπηγική και άλλες, παρατηρεί την αυξανόμενη εφαρμογή μαγνητικών αισθητήρων και την ανάγκη επίλυσης εξεζητημένων προβλημάτων. Οι αισθητήρες μαγνητικών πεδίων εκμεταλλεύονται διάφορα φυσικά φαινόμενα, από την επαγωγή ως και τα μαγνητο-οπτικά φαινόμενα. Αυτό δημιουργεί ένα ευρύ πεδίο για την ανάπτυξη πληθώρας αισθητήρων και διατάξεων. Αυτό που τελικά θα καθορίσει την βιωσιμότητα και την εμπορευσιμότητα ενός μαγνητικού αισθητήρα είναι η απόδοσή του, καθώς και η συμβατότητά του σε μικροηλεκτρονική ανάπτυξη και τεχνολογίες CMOS. Έχοντας λοιπόν υπ’ όψη τις τεχνολογικές απαιτήσεις, αλλά και την εμπορική πραγματικότητα, η παρούσα διδακτορική διατριβή ασχολήθηκε με την ανάπτυξη ενός νέου αισθητήρα μαγνητικών πεδίων δύο διαστάσεων. Ο αισθητήρας αυτός συνδυάζει την υψηλή ευαισθησία μέτρησης μαγνητικών πεδίων με την συμβατότητα μικροηλεκτρονικής ανάπτυξης, ώστε να είναι ανταγωνιστικός και να δύναται να εξελιχθεί σε ανταγωνιστικό εμπορικό προϊόν. Για να επιτευχθεί αυτό σχεδιάστηκε μία νέα τεχνική, η οποία βασίζεται σε πρώτο επίπεδο στο φαινόμενο της ανισοτροπικής μαγνητοαντίστασης ενός μαγνητικού λεπτού υμενίου. Περαιτέρω, για τον έλεγχο και την αύξηση της ευαισθησίας, εφαρμόστηκε μια καινοτόμα μέθοδος διέγερσης και λήψης σήματος, εξαλείφοντας έτσι τον μαγνητικό θόρυβο λόγω αλμάτων Barkhousen, πρόβλημα που αντιμετωπίζουν όλοι οι αισθητήρες που βασίζονται σε μαγνητικά υλικά. Ως αποτέλεσμα τελικά είναι ένας μαγνητικός αισθητήρας που προσδιορίζει το μέτρο και την διεύθυνση μαγνητικών διανυσμάτων στο επίπεδο με ανάλυση 150 pTesla.
Νεφρίτιδα του συστηματικού ερυθηματώδους λύκου
Authors: Λάσκαρη Αικατερίνη
Published: January 2014

Λόγω της σοβαρής τοξικότητας της μακροχρόνιας θεραπείας με κυκλοφωσφαμίδη, που αποτέλεσε για πολλά χρόνια τον ακρογωνιαίο λίθο στην αντιμετώπιση της υπερπλαστικής νεφρίτιδας του λύκου, στόχος της διεθνούς επιστημονικής κοινότητας, ιδίως την τελευταία δεκαετία, είναι η τροποποίηση του θεραπευτικού σχήματος ώστε αυτό να περιλαμβάνει μία εντατική βραχεία φάση εφόδου με κυκλοφωσφαμίδη που να ακολουθείται από λιγότερο τοξικά φάρμακα με σκοπό τη συντήρηση της ύφεσης.Η παρούσα μελέτη διεύρυνε την ήδη υπάρχουσα πληροφορία πάνω στο συχνό και σημαντικό στην κλινική πράξη προβληματισμό σχετικά με την επιλογή της θεραπείας για τη διατηρήση της ύφεσης της υπερπλαστικής νεφρικής προσβολής. Περιλαμβάνει τρεις εργασίες που εξετάζουν την αποτελεσματικότητα και ασφάλεια του μυκοφαινολικού οξέος ως θεραπεία συντήρησης της υπερπλαστικής νεφρίτιδας του λύκου μετά από εξαμηνιαία θεραπεία εφόδου με ενδοφλέβιες ώσεις κυκλοφωσφαμίδης και συγκρίνουν με ιστορική ομάδα ελέγχου που έλαβε μακροχρόνια αγωγή με ενδοφλέβια κυκλοφωσφαμίδη. Τα αποτελέσματα είναι σύμφωνα με προηγούμενες αναφορές (Contreras και συν. N Engl J Med, 2004).Δείξαμε ότι η αντικατάσταση της κυκλοφωσφαμίδης από μυκοφαινολικό οξύ κατά τη διάρκεια της θεραπείας συντήρησης είναι τουλάχιστον εξίσου αποτελεσματική και περισσότερο ασφαλής. Ο έλεγχος τόσο της νεφρικής όσο και εξωνεφρικής ενεργότητας της νόσου, καθώς και η διατήρηση της ύφεσης, ήταν δυνατά στην πλειοψηφία των ασθενών. Πλήρης νεφρική ύφεση παρατηρήθηκε σε περισσότερους από τους μισούς ασθενείς. Χρόνια νεφρική ανεπάρκεια και θάνατοι δεν παρατηρήθηκαν στον υπό μελέτη πληθυσμό ούτε και απειλητικές για τη ζωή φαρμακευτικές παρενέργειες. Συγκριτικά με τη μακροχρόνια χορήγηση κυκλοφωσφαμίδης, η επίτευξη πλήρους νεφρικής ύφεσης ήταν συχνότερη και παρατηρήθηκε μία τάση για λιγότερες υποτροπές της νεφρικής νόσου. Επίσης, η βραχείας διάρκειας χορήγηση κυκλοφωσφαμίδης στη θεραπεία εφόδου ήταν ασφαλής για τις γονάδες, καθώς ακόμη και γυναίκες της μεγαλύτερης αναπαραγωγικής ηλικίας διατήρησαν την έμμηνο ρύση κατά τη διάρκεια και μετά το τέλος της θεραπείας, σε αντίθεση με γυναίκες που έλαβαν μακράς διάρκειας θεραπεία με ενδοφλέβιες ώσεις κυκλοφωσφαμίδης. Τέλος, δείξαμε ότι η σταδιακή μείωση της θεραπείας συντήρησης με μυκοφαινολικό οξύ δε σχετίζεται με αυξημένο κίνδυνο υποτροπής της νεφρικής νόσου όταν αυτή επιχειρείται τουλάχιστον 1.5 έτος μετά την επίτευξη νεφρικής ύφεσης ή πλήρους νεφρικής ύφεσης.
Στερεοτακτική νευροχειρουργική ανατομική του επικλινή πυρήνα
Authors: Μαυρίδης Ιωάννης
Published: January 2014

Ο επικλινής πυρήνας εμπλέκεται σε μερικές από τις συχνότερες νευρολογικές και ψυχιατρικές διαταραχές και περιλαμβάνεται τα τελευταία χρόνια στους στόχους της Στερεοτακτικής και Λειτουργικής Νευροχειρουργικής. Η γνώση της στερεοτακτικής νευροχειρουργικής ανατομίας του αποτελεί απαραίτητη προϋπόθεση επιτυχούς έκβασης των χειρουργικών επεμβάσεων σε αυτόν αλλά και μελλοντικής βελτίωσής τους. Σκοπός της έρευνας ήταν η λεπτομερής μελέτη της ανατομίας του επικλινή, με έμφαση στη στερεοτακτική του μελέτη, προκειμένου να καθοριστούν εκείνες οι παράμετροι που θα επιτρέψουν την υψηλής ακρίβειας στόχευσή του και θα κάνουν την επέμβαση της εν τω βάθει διέγερσής του ασφαλέστερη, ακριβέστερη και αποτελεσματικότερη. Το υλικό ήταν 41 εγκεφαλικά ημισφαίρια (16 δεξιά και 25 αριστερά) από 25 φυσιολογικούς ανθρώπινους εγκεφάλους. Όλοι οι εγκέφαλοι είχαν μονιμοποιηθεί σε διάλυμα φορμόλης και ανήκαν σε 22 άνδρες και 3 γυναίκες, 50-94 ετών. Επίσης χρησιμοποιήθηκαν τέσσερα πτώματα της Αίθουσας Ανατομών και κρανία από το Μουσείο του Εργαστηρίου Περιγραφικής Ανατομικής. Ακόμη, δημιουργήθηκε ένα σετ προσομοίωσης των υλικών της εν τω βάθει εγκεφαλικής διέγερσης. Το κύριο μέρος της έρευνας εστίασε στη διεξοδική ανατομική μελέτη της εν τω βάθει εγκεφαλικής διέγερσης του επικλινή, από επίπεδο μικροπεριβάλλοντος του πυρήνα μέχρι και το εξωεγκεφαλικό τμήμα της νευροχειρουργικής τεχνικής. Βρέθηκαν στερεοτακτικά σταθερές περιοχές στον επικλινή πυρήνα. Η στερεοτακτικά σταθερή περιοχή G, που ορίζεται από τις συντεταγμένες X = 6 mm, X΄ = 9 mm, Υ = 2 mm, Υ΄ = 2 mm, Z = 1 mm, Z΄ = -2 mm, αποτελεί πάντα τμήμα του πυρήνα ανεξαρτήτως ημισφαιρίου. Προτάθηκε ένα μοντέλο ασφαλούς πλοήγησης για την εν τω βάθει εγκεφαλική διέγερση του επικλινή πυρήνα, με βάση το οποίο η ασφαλέστερη γωνία της τροχιάς του ηλεκτροδίου είναι 29,1°. Το μήκος της τροχιάς του ηλεκτροδίου εντός του επικλινή είναι περίπου 7,3 mm. Τα τελευταία 2/5 της τροχιάς του ηλεκτροδίου είναι κρίσιμα για την ασφάλεια της επέμβασης. Επίσης, το χρησιμοποιούμενο, σήμερα, σημείο-στόχος του ηλεκτροδίου βρέθηκε να εντοπίζεται εκτός των ορίων του πυρήνα στο 8% των περιπτώσεων. Δημιουργήθηκε ένας αναλυτικός στερεοτακτικός οδηγός για τις ανάγκες στόχευσης του επικλινή πυρήνα στη σύγχρονη Νευροχειρουργική. Ανατομική καθοδήγηση για υψηλής ακρίβειας στερεοτακτική στόχευση του επικλινή είναι εφικτή με βάση τις σταθερές περιοχές, ιδίως την περιοχή Μ (το κατώτερο 40% της G). Με την εφαρμογή του μοντέλου ασφαλούς πλοήγησης για την εν τω βάθει διέγερση του επικλινή πυρήνα και μια ελάχιστη μείωση του βάθους του σημείου-στόχου του ηλεκτροδίου, μπορεί να βελτιωθεί η ασφάλεια και η χειρουργική ακρίβεια της μεθόδου.
Ποιοτικές μεταβολές της αρχιτεκτονικής του οστού στην περιοχή του αντιβραχίου και της κνήμης σε ασθενείς με ρευματοειδή αρθρίτιδα
Authors: Ψαρέλης Σάββας
Published: January 2014

Ο στόχος της έρευνας αυτής ήταν να μελετηθεί η επίδραση της ρευματοειδούς αρθρίτιδας στην αρχιτεκτονική του οστού με την μέθοδο της περιφερικής ποσοτικής αξονικής τομογραφίας (pQCT). Για τον σκοπό αυτό μετρήθηκαν πενήντα τρεις μετεμμηνοπαυσιακές γυναίκες με ρευματοειδή αρθρίτιδα και συγκρίθηκαν με ογδόντα επτά υγιείς γυναίκες (ομάδα ελέγχου). Οι δυο ομάδες ήταν συγκρίσιμες όσον αφορά την ηλικία, τον δείκτη μάζας σώματος και τα έτη μετά την εμμηνόπαυση. Μετρήθηκε η μη επικρατούσα κνήμη στις δυο ομάδες.Από την ανάλυση των αποτελεσμάτων προέκυψε στο 4% (σπογγώδες τμήμα) της κνήμης στατιστικά σημαντική μείωση στην σπογγώδη (trabecular) BMC και στην ογκομετρική οστική πυκνότητα (vBMD) (p < 0.001) ενώ η περιοχή του σπογγώδους οστού ήταν συγκρίσιμη.Στο 38% (φλοιώδες τμήμα ) της κνήμης, η φλοιώδης οστική περιεκτικότητα σε άλατα (cortical BMC) (p < 0.01), η περιοχή (area) (p < 0.05) και το πάχος (P < 0.001) του φλοιώδους οστού ήταν ελαττωμένο στην ομάδα της ρευματοειδούς αρθρίτιδας. Αντίθετα η ογκομετρική οστική πυκνότητα (vBMD) ήταν συγκρίσιμη ενώ η ενδοοστική περιφέρεια (Endosteal circumference) ήταν αυξημένη (p<0.05). Από την άλλη η περιοστική (periosteal circumference) ήταν συγκρίσιμη γεγονός που καταδεικνύει μια δοκιδοποίηση ( cancellization ) του φλοιώδους οστού.Στο 14% της κνήμης ο δείκτης αντοχής του οστού (polar stress strength index) ήταν σημαντικά μειωμένος (p < 0.01) στην ομάδα της ΡΑ γεγονός που υποδηλώνει ελάττωση των μηχανικών ιδιοτήτων του οστού.Συμπερασματικά η ΡΑ σχετίζεται με αρνητική επίδραση τόσο στο σπογγώδες όσο και στο φλοιώδες οστό στις μετεμμηνοπαυσιακές γυναίκες Παράλληλα οι γεωμετρικές ιδιότητες του φλοιώδους οστού φαίνεται να επηρεάζονται ενώ του σπογγώδους διατηρούνται.
Management and resolution of international conflicts
Authors: Hayajneh Ayman
Published: January 2014

[…] In this work, we are focusing on the recognition of the ripe moment for a third-party’s intervention to a conflict, or, on the other hand, the moment when the conflicting parties get in an uncomfortable and costly predicament. Briefly, we try to find that specific time when the involved parties seek or are amenable to proposals that offer a way out. It is, besides, clear that the conflicting parties resolve a conflict only when they are ready to do so. […]
Σύγκριση πρωτεώματος ευαίσθητων και ανθεκτικών, σε αντιβιοτικά επιλογής, στελεχών Βρουκέλλας και γονιδίων - στόχων τους
Authors: Σανδαλάκης Βασίλειος
Published: January 2014

MethodologyIn the present study we created resistant strains of Brucella abortus were created in vitro for the antibiotics doxycycline, rifampicin and streptomycin. Possible instances of cross-resistance to other antibiotics was also tested. Genes known to be involved in these antibiotics resistance were amplified and analysed. The proteomics study was performed using a gel-free shotgun comparative proteomics approach. The proteomics study results were analysed using bioinformatics methods with online software.After completion of the experiments all resistant strains were destroyed.Results - DiscussionSpecific primers were designed for the amplification of the target genes of this study. The genes examined by PCR-Sequencing are rpsL, rpoB, bepC θαη 16SrRNA. There was only one mutation detected in the rpoB gene.The rifampicin resistant strain had an MIC of 128κg/ml, the doxycycline resistant revealed an MIC of 2,4κg/ml and the MIC for the streptomycin resistant strain was 4.096κg/ml.Cross-resistance testing showed that rifampicin resistance elevates the MIC levels of trimethoprim/sulfamethoxazole. Doxycycline resistance affects almost all other groups of antibiotics and streptomycin resistance affected mostly the MIC of rifampicin.In brucella doxycycline resistance is related to the blocking of the drug entry within the cell and the restriction of all of the cells metabolic activitiesResistance in rifampicin is not only a result of mutations in the rpoB gene. Reduced susceptibility in this antibiotic is the end result of many altered metabolic processes.The comparison of the differentially expressed proteins of the two datasets revealed 10 common proteins that alter their expression levels in both instances of resistance (Doxycycline, Rifampicin).4Finally a further 180 proteins were added to the list of the experimentally detected proteins and 109 proteins have been described as worthy to investigate for possible use in diagnosis, vaccines and/or as drug targets
Προσδιορισμός των επιπέδων υπολειμμάτων παρασιτοκτόνων και του ρυπαντικού φορτίου N, P και η διάχυση τους σε επιλεγμένο λιμναίο σύστημα του νομού Αιτωλοακαρνανίας
Authors: Θωμάτου Άννα-Ακριβή
Published: January 2014

[…] Ο σκοπός της παρούσας μελέτης ήταν ο έλεγχος της παρουσίας του ολικού αζώτου και ολικού φωσφόρου και επιλεγμένων παρασιτοκτόνων στη λίμνη Αμβρακία, η εκτίμηση της τροφικής κατάστασης της λίμνης και ο υπολογισμός της επικινδυνότητας από την παρουσία των υπολειμμάτων παρασιτοκτόνων στο λιμναίο οικοσύστημα. Για την υλοποίηση των παραπάνω στόχων πραγματοποιήθηκαν μηνιαίες δειγματοληψίες ενός έτους, από τον Μάρτιο 2007 έως το Φεβρουάριο 2008. […]
Ανάλωση του δικαιώματος στο σήμα και νομιμότητα των παράλληλων εισαγωγών
Authors: Γρηγοριάδης Λάζαρος
Published: January 2014

Σκοπός της διατριβής ήταν η μελέτη του ζητήματος της νομιμότητας των παράλληλων εισαγωγών σηματοδοτημένων προϊόντων. Εξετάσαμε τους γενεσιουργούς παράγοντες και τα επιχειρήματα που προτάθηκαν υπέρ και κατά της ελεύθερης διεξαγωγής και της νομιμότητας των παραπάνω εισαγωγών, καθώς τις θεωρίες που προτάθηκαν για την επίλυση του προβλήματος της νομιμότητας των εν λόγω εισαγωγών. Κατόπιν προκρίναμε την αρχή της ανάλωσης του δικαιώματος ως την τελειότερη από τις προαναφερθείσες θεωρίες. Η αρχή της ανάλωσης του δικαιώματος εξετάστηκε ως κανόνας επίλυσης του προβλήματος της νομιμότητας των παράλληλων εισαγωγών σηματοδοτημένων προϊόντων υπό το πρίσμα του Δικαίου GATT/ΠΟΕ, του Δικαίου της Ευρωπαϊκής Ένωσης, του ελληνικού δικαίου και του δικαίου των δέκα σημαντικότερων εμπορικών εταίρων της Ευρωπαϊκής Ένωσης. Διαπιστώθηκε ότι το δίκαιο GATT/ΠΟΕ επιτρέπει στα Συμβαλλόμενα Μέρη της Συμφωνίας ΠΟΕ να επιλέξουν μεταξύ της κατοχύρωσης της νομιμότητας και της δυνατότητας απαγόρευσης των ως άνω εισαγωγών. Επίσης, το δίκαιο της Ευρωπαϊκής Ένωσης επιβάλλει στα κράτη μέλη της Ευρωπαϊκής Ένωσης να αναγνωρίζουν τη νομιμότητα μόνο των παράλληλων εισαγωγών που διενεργούνται μεταξύ των εν λόγω κρατών μελών, εκτός αν συντρέχουν νόμιμοι λόγοι που επιβάλλουν παρέκκλιση από τον κανόνα αυτό. Τέλος, από τους δέκα σημαντικότερους εμπορικούς εταίρους της Ευρωπαϊκής Ένωσης, οι Η.Π.Α., η Ρωσία, η Τουρκία, η Βραζιλία και η Νότια Κορέα παρέχουν στους δικαιούχους σημάτων τη δυνατότητα να εναντιώνονται στις παράλληλες εισαγωγές φερόντων το σήμα τους προϊόντων, η Ελβετία, η Ινδία και η Ιαπωνία καθιερώνουν την καταρχήν νομιμότητα των παράλληλων εισαγωγών σηματοδοτημένων προϊόντων, ενώ η στάση του ενός, της Κίνας, είναι αμφίβολη επί του θέματος.
Στατικές εγγυήσεις ασφάλειας για γλώσσες με ταυτόχρονο προγραμματισμό
Authors: Γερακιός Πρόδρομος
Published: January 2014

Τα σύγχρονα υπολογιστικά συστήματα από επιτραπέζιους υπολογιστές μέχρι υπερυπολογιστές φέρουν πολυπύρηνους (multicore) επεξεργαστές. Οι πολυπύρηνοι επεξεργαστές αποδίδουν περισσότερη υπολογιστική ισχύ σε ένα τσιπ και το λογισμικό διαδραματίζει καθοριστικό ρόλο στην αξιοποίηση της. Ο πολυνηματικός προγραμματισμός είναι ένα ευρέως χρησιμοποιούμενο πρότυπο προγραμματισμού για την αξιοποίηση του ταυτοχρονισμού σε πολυπύρηνα συστήματα. Μια εγγενής παρενέργεια αυτού του προτύπου είναι η μη ντετερμινιστική εκτέλεση των νημάτων, η οποία επιτρέπει να συμβούν ανεπιθύμητες νηματικές διεμπλοκές (thread interleavings). Τέτοιες διεμπλοκές δεν μπορούν να αναπαραχθούν εύκολα αφού εξαρτώνται από τον χρόνο, καθιστώντας δύσκολη την αξιόπιστη ανάπτυξη ταυτόχρονου λογισμικού. Οι συνθήκες ανταγωνισμού (data races) και τα αδιέξοδα (deadlocks) είναι δύο γνωστές συνέπειες της μη ντετερμινιστικής εκτέλεσης. Η συνθήκη ανταγωνισμού είναι μία κατάσταση κατά την οποία πολλαπλά νήματα έχουν ταυτόχρονη πρόσβαση στην ίδια θέση μνήμης χωρίς συγχρονισμό. Ένα σύνολο από νήματα φτάνει σε αδιέξοδο, όταν κάθε νήμα βρίσκεται σε αναμονή για μια κλειδαριά, η οποία είναι κλειδωμένη από κάποιο άλλο νήμα του ίδιου συνόλου. Σε αυτή την διατριβή δείχνουμε ότι είναι δυνατό να αυξηθεί η αξιοπιστία των ταυτόχρονων προγραμμάτων, με την εξάλειψη των παραβιάσεων πρόσβασης μνήμης, συνθηκών ανταγωνισμού και αδιεξόδων από πολυνηματικά προγράμματα. Συγκεκριμένα, παρουσιάζουμε την θεωρία και υλοποίηση συστημάτων τύπων (type systems) και στατικών αναλύσεων (static analyses) που παρέχουν κάποιες εγγυήσεις αξιοπιστίας σχετικά με την πολυνηματική εκτέλεση προγραμμάτων. Στα θεωρητικά τμήματα της διατριβής παρουσιάζουμε την τυπική σημασιολογία (formal semantics) των συστημάτων τύπων και των γλωσσών και δίνουμε τυπικές αποδείξεις ορθότητας. Στα πρακτικά τμήματα αναλύουμε την ενσωμάτωση των τυπικών συστημάτων που αναπτύξαμε σε πραγματικές γλώσσες προγραμματισμού και τις προκλήσεις που συναντήσαμε. Επίσης παρουσιάζουμε εκτεταμένες μετρήσεις για την απόδοση των αναλύσεων μας και τις συγκρίνουμε με εναλλακτικές τεχνικές.
Τεχνικές αναπαράστασης του χώρου και μορφογένεση στον 20ο αιώνα
Authors: Βλαχονάσιου Ελένη
Published: January 2014

Στόχος της διατριβής είναι η διερεύνηση της σχέσης ανάμεσα στις τεχνικές αναπαράστασης του χώρου και τη μορφογένεση στην αρχιτεκτονική κατά το δεύτερο μισό του 20ου αιώνα. Διερευνάται η μετάβαση προς τις ψηφιακές τεχνικές αναπαράστασης και τις διαδικασίες μορφογένεσης κατά τη δεκαετία 1990 μέσα από το θεωρητικό λόγο περί αρχιτεκτονικού σχεδιασμού. Η έρευνα βασίστηκε σε συλλογή βιβλιογραφίας από την αρχιτεκτονική θεωρία και ιστορία, από την ιστορία της τεχνολογίας, από την επιστήμη των υπολογιστών, από τη θεωρία της εικονικής πραγματικότητας, από τη θεωρία CAAD και από τη φιλοσοφία. Πρώτο συμπέρασμα είναι ότι οι διαδικασίες αναζήτησης μορφής και τα σχετικά κείμενα στο δεύτερο μισό του 20ου αιώνα εμφανίζουν μεγαλύτερη ανομοιογένεια από ό,τι στη δεκαετία 2000 όπου επικρατούν οι ψηφιακές τεχνικές αναπαράστασης. Αξία είχε το θεωρητικό υπόβαθρο του κάθε αρχιτέκτονα, ενώ στη συνέχεια αξία αποκτά η τεχνογνωσία για μορφογένεση μέσα από την ανάπτυξη νέων τεχνικών σχεδιασμού. Ένα δεύτερο συμπέρασμα αναδεικνύει νέες αξίες που αναδύονται στο έργο αρχιτεκτόνων της ψηφιακής πρωτοπορίας, όπως η ανάπτυξη νέων τεχνικών σχεδιασμού, η δημιουργία καινοτόμων μορφών και η κατασκευή ψηφιακών παραμετρικών μοντέλων με ΄΄αναδυόμενη΄΄ συμπεριφορά. Τα κείμενα περιλαμβάνουν αισθητά λιγότερες αναφορές στη φιλοσοφία και περισσότερες στις επιστήμες. Οι θεωρήσεις της αρχιτεκτονικής ακολουθούν την ταχεία εξέλιξη των τεχνικών σχεδιασμού και είναι ανοιχτές σε διαρκή αναθεώρηση.
Ο αλγόριθμος αναζήτησης αρμονίας σε εφαρμογές διαχείρισης υδατικών πόρων
Authors: Κούγιας Ιωάννης
Published: January 2014

Η εφαρμογή των μεταευρετικών μεθόδων στη βέλτιστη διαχείριση υδατικών πόρων είναι μια πρακτική που ακολουθείται με επιτυχία εδώ και δεκαετίες. Παρά τα σημαντικά βήματα και τις αρκετές μεθόδους που έχουν σχεδιαστεί και αναπτυχθεί παράλληλα με την εξέλιξη των ηλεκτρονικών υπολογιστών, οι επιστήμονες εξακολουθούν να αναζητούν αποτελεσματικότερες και ταχύτερες μεθόδους.Μετά τη μελέτη της εξέλιξης του κλάδου της βελτιστοποίησης και των μεθόδων που έχουν παρουσιαστεί μέχρι πρόσφατα, αναλύεται μια σύγχρονη μέθοδος, ο Αλγόριθμος Αναζήτησης Αρμονίας (HSA). Παρουσιάζεται η δομή του, τα χαρακτηριστικά του, εφαρμογές που έχουν δημοσιευθεί και τα αντίστοιχα λογικά διαγράμματα και κώδικες. Ακολουθεί βαθμονόμηση των παραμέτρων του σε συναρτήσεις δοκιμής τόσο για τον «κλασικό» HSA, όσο και για τις παραλλαγές του.Στη συνέχεια παρουσιάζεται η επίλυση - βελτιστοποίηση προβλημάτων διαχείρισης υδατικών πόρων. Αρχικά αντιμετωπίζεται το πρόβλημα της βέλτιστης χωροθέτησης μιας συστοιχίας πηγαδιών άντλησης σε υπό-πίεση υδροφόρο στρώμα. Ακολουθεί η βέλτιστη διαχείριση δυο συστημάτων ταμιευτήρων που χρησιμοποιούνται για αντιπλημμυρική προστασία, παραγωγή ηλεκτρικής ενέργειας και παροχή αρδευτικού νερού. Εντοπίζονται οι λύσεις εκείνες που οδηγούν στη βέλτιστη λειτουργία των συστημάτων, ταυτόχρονα με την περιβαλλοντική προστασία.Ακολουθεί η επέκταση του HSA σε προβλήματα πολυκριτηριακής βελτιστοποίησης (multiobjective optimisation). Προτείνεται μια νέα, ισχυρή παραλλαγή, ο Πολυφωνικός HSA ο οποίος παρουσιάζεται αναλυτικά μαζί με τον Πολυκριτηριακό HSA. Ακολουθεί η αξιολόγηση και η βαθμονόμησή τους σε σύνθετα προβλήματα δοκιμής.Τέλος, παρουσιάζεται μια απαιτητική εφαρμογή πολυκριτηριακής βελτιστοποίησης ενός αντλιοστασίου. Όπως αναμενόταν, ο HSA παρείχε εξαιρετικά αποτελέσματα, αποδεικνύοντας ότι είναι ένα σημαντικό εργαλείο για τη βέλτιστη Διαχείριση Υδατικών Πόρων.
Προγράμματα ηλεκτρονικής μάθησης στο διαδίκτυο, σχεδιασμός και δυνατότητες αξιοποίησής τους στην Ελλάδα
Authors: Παγγέ Αποστολία
Published: January 2014

Η παρούσα διδακτορική διατριβή αφορά στην διερεύνηση της χρήσης της ηλεκτρονικής μάθησης στην Ελλάδα και στην αξιοποίηση των υπαρχόντων διαδικτυακών εκπαιδευτικών προγραμμάτων, δίνοντας έμφαση σε παιδαγωγικά χαρακτηριστικά και σε στοιχεία του σημασιολογικού διαδικτύου. Ειδικότερα, μέσα από μεθοδολογικές προσεγγίσεις εξετάστηκε η εφαρμογή και η θεματολογία της ηλεκτρονικής μάθησης στην Ελλάδα και αξιολογήθηκαν διαδικτυακοί τόποι, οι οποίοι προσφέρουν εφαρμογές τυπικής, μη τυπικής και άτυπης μάθησης, ως προς τα τεχνικά και παιδαγωγικά τους χαρακτηριστικά. Επίσης, προτάθηκαν τρόποι αξιοποίησης τους, σύμφωνα και με τις στάσεις και απόψεις των φοιτητών σχετικά με τα διαδικτυακά εκπαιδευτικά προγράμματα που προσφέρονται στο διαδίκτυο. Τα αποτελέσματα της έρευνας οδήγησαν στο συμπέρασμα ότι η ηλεκτρονική μάθηση ενσωματώνεται επαρκώς από το τυπικό εκπαιδευτικό σύστημα και ότι η χρήση της είναι ευρεία στο πλαίσιο της δια βίου μάθησης. Επίσης, διαπιστώθηκε ότι οι θεματολογίες των προγραμμάτων είναι ποικίλες και διαφοροποιούνται με βάση τη μορφή μάθησης. Όσον αφορά στην ποιότητα των προσφερόμενων εφαρμογών ηλεκτρονικής μάθησης, τα ευρήματα έδειξαν ότι τα προγράμματα τυπικής, μη τυπικής και άτυπης μάθησης είναι τεχνικά άρτια, στο μεγαλύτερο βαθμό, εντούτοις ορισμένα εμφανίζουν ελλείψεις ως προς την εφαρμογή βασικών αρχών υποστήριξης της εκπαιδευτικής διαδικασίας. Επιπλέον, βρέθηκε ότι η περιγραφή των μαθησιακών αντικειμένων, κυρίως στα διαδικτυακά εκπαιδευτικά προγράμματα τυπικής μάθησης, είναι ελλιπής και δεν εφαρμόζονται τεχνικές οι οποίες να ευνοούν τη χρήση υπαρχόντων μαθησιακών αντικειμένων και να δίνουν τη δυνατότητα εξατομίκευσης της εκπαιδευτικής διαδικασίας. Τα στοιχεία αυτά υποστηρίζουν την αναγκαιότητα χρήσης του σημασιολογικού διαδικτύου. Τέλος, όσον αφορά στις στάσεις και απόψεις των φοιτητών αναφορικά με την ηλεκτρονική μάθηση, διαπιστώθηκε ότι οι περισσότεροι φοιτητές διατηρούν θετική στάση απέναντι στα διαδικτυακά εκπαιδευτικά προγράμματα. Η παρούσα διδακτορική διατριβή ολοκληρώνεται με την παροχή προτάσεων σχεδίασης διαδικτυακών εκπαιδευτικών προγραμμάτων τυπικής, μη τυπικής και άτυπης μάθησης, με χρήση στοιχείων του σημασιολογικού διαδικτύου, όπως αυτές προέκυψαν από τη διαδικασία της αξιολόγησης.
A dual network exterior point simplex-type algorithm for the minimum cost network flow problem
Authors: Γεράνης Γεώργιος
Published: January 2014

The Minimum Cost Network Flow Problem (MCNFP) refers to a wide category of network flow problems and it is an important research area of Network Optimization. A Dual Network Exterior Point Simplex Algorithm (DNEPSA) for the MCNFP is presented here. The algorithm belongs to the special category of Exterior Point Simplex-Type algorithms. Similarly to the classical Dual Network Simplex-type Algorithm (DNSA), DNEPSA starts with a dual feasible tree-solution and after a number of iterations, it produces a solution that is both primal and dual feasible, i.e. it is optimal. However, contrary to DNSA, the algorithm does not always maintain a dual feasible solution throughout all its iterations. Instead, it produces tree-solutions that can be infeasible for the dual problem and at the same time infeasible for the primal problem. The theoretical proof of correctness and the implementation details of DNEPSA are also presented. A detailed comparative computational study of DNEPSA against DNSA on sparse and dense random problem instances is presented and it is followed by the statistical analysis of the experimental results showing the effectiveness of DNEPSA compared to DNSA in terms of cpu time and iterations. The implementation of DNEPSA by using dynamic trees is also demonstrated and the algorithm’s amotized computational complexity per pivot is estimated.
Η σύγχρονη ανάγνωση του Friedrich Ratzel και ο περί γεωγραφικού ντετερμινισμού μύθος
Authors: Στογιάννος Αλέξανδρος
Published: January 2014

Πέραν της διερεύνησης των δύο βασικών ερωτημάτων του θέματος, δηλ. της επιρροής των ιδεών του Friedrich Ratzel σε μεταγενέστερα γεωπολιτικά αναλυτικά συστήματα και της συχνά λανθασμένα αποδιδόμενης σ' αυτόν γεωντετερμινιστικής αναλυτικής οπτικής, προσεγγίστηκαν στην πορεία της έρευνας επί μέρους ζητήματα, όπως: • ο ορισμός και το αίτημα της επιστημονικότητας της ρατσελιανής Πολιτικής Γεωγραφίας [§2.3.] • ζητήματα μεθοδολογικής προσέγγισης του πολυδαίδαλου και εκτεινόμενου σε πολλούς επιστημονικούς τομείς έργο του [§ 2.4.] • ο προσδιορισμός της γεωπολιτικής του περόδου [§2.5.] • η περί του κράτους αντίληψη του, καθώς και η αξιολόγηση κοινωνιολογικών και πολιτιστικών παραμέτρων ως συντελεστών ισχύος [§3, §4, §5] • το βιογεωγραφικό περιεχόμενο της έννοιας του Ζωτικού Χώρου και η οριοθέτησή του σε σχέση με την Πολιτική Γεωγραφία [§4] • η στάση του έναντι των ανερχόμενων την εποχή εκείνη ρατσιστικών θεωρήσεων και των δαρβινικών θεωριών [§5, §6] • η κοσμοθεώρησή του και η αντιμετώπιση του αναδύοντος κατά την εποχή των εθνικών συγκρούσεων κοσμοπολιτισμού [§5, §6] • η συμβολή του σε μία διεπιστημονική, θετικιστική και επιστημονική προσέγγιση κατά την ανάλυση του κοινωνικού, αλλά και του διεθνούς γίγνεσθαι [§2, §6] • οι απόψεις του για την αρχιτεκτονική της Ευρώπης [§7]. Επί των προηγούμενων ερευνητικών αξόνων εξήχθησαν συνοπτικά τα ακόλουθα συμπεράσματα: • ο Ratzel δεν υπήρξε σε καμία επιστημονική περίοδο της ζωής του γεωντετερμινιστής, αλλά ανέλυε το διεθνές γίγνεσθαι λαμβάνοντας αναλύοντας με γεωγραφικά μέσα ευρύτερες οικονομικές, κοινωνικές, πολιτικές και πολιτιστικές παραμέτρους. • μεταγενέστερα γεωπολιτικά συστήματα, όπως και η σύγχρονη ελληνική Συστημική Γεωπολιτική Ανάλυση έχουν σαφείς επιρροές από την ρατσελιανή, πολυπαραμετρική, θετικιστική και διεπιστημονική προσέγγιση του διεθνούς γίγνεσθαι. • υπήρξε πρωτοπόρος ως προς την προσπάθεια εφαρμογής επιστημονικής μεθοδολογίας στο διεθνολογικό πεδίο. • Η αποδιδόμενη στον Ratzel οργανικιστική αντίληψη του κράτους συνιστά θεμελιώδες ερμηνευτικό ατόπημα, καθώς αναλύει την κρατική υπόσταση υπό μία σύνθετη, οικονομική, κοινωνιολογική οπτική. • υπήρξε πρώιμος θεωρητικός της παγκοσμιοποίησης. • δεν διαπνέεται από ρατσιστικές ιδέες, δεν αξιολογεί τους λαούς με βιολογικά κριτήρια. • υπήρξε πρώιμος θεωρητικός της ευρωπαϊκής ενοποίησης και αρχιτεκτονικής.
Η επεξεργασία του χαλκού και του σιδήρου και τα μεταλλικά αντικείμενα της Υστέρας Εποχής του Χαλκού και του Σιδήρου στην Νότιον Ελλάδα
Authors: Ζιάννη Αντωνία-Μαρία
Published: January 2014

Στόχο της παρούσης διδακτορικής διατριβής αποτελεί η διερεύνηση ποικίλων αρχαιολογικών και αρχαιομετρικών ερωτημάτων, όπως: οι τεχνικές και τεχνολογίες παραγωγής του προϊστορικού χαλκού και του σιδήρου των ιστορικών χρόνων, το είδος του μεταλλεύματος που εκάστοτε χρησιμοποιείτο, αν και πώς η πρώτη ύλη επηρέασε την παραγωγική διαδικασία, η κατεργασία των τελικών αντικειμένων που εξετάσθηκαν, καθώς και ο τρόπος οργανώσεως, λειτουργίας και ελέγχου των εργαστηρίων παραγωγής και επεξεργασίας των. Η ομάδα των δειγμάτων που μελετήθηκαν αποτελείται από πέντε (5) κατηγορίες, που καλύπτουν ευρεία χρονική περίοδο και οι οποίες είναι οι εξής: α) δοκίμια μεταλλουργικών σκωριών από πειραματική προσομοίωση για παραγωγή προϊστορικού χαλκού που έγινε κατά το παρελθόν στο ΕΚΕΦΕ «Δημόκριτος», β) δείγματα από μεταλλουργικά παραπροϊόντα και τελικά μεταλλικά αντικείμενα (χαλκά/σιδηρά) προερχόμενα από την ανασκαφή του Καθ. Π. Θέμελη στην αρχαία Μεσσήνη, γ) μία σκωρία χαλκού από την Καρδιανή της Τήνου δ) από συλλογή μυκηναϊκών χαλκών αντικειμένων του μουσείου Σπάρτης και ε) δείγματα από μεταλλουργικά παραπροϊόντα παραγωγής σιδήρου των ιστορικών χρόνων (σκωρίες κλπ) και σιδηρομετάλλευμα προερχόμενα από τη Λακωνία (περιοχές: Ψαφάκι, Παλαιόκαστρο, Νεάπολη, Άγ. Γεώργιος και Άγ. Ελισσαίος).Η μελέτη των δειγμάτων έγινε με την χρήση ενδεικνυομένων αναλυτικών μεθόδων όπως: η σαρωτική ηλεκτρονική μικροσκοπία (SEM), η φασματοσκοπία ακτίνων –Χ (XRF), η οπτική μικροσκοπία, η μεταλλογραφική ανάλυση κ.ά. Αντικείμενο του έργου συνιστά η διεπιστημονική έρευνα αρχαιομεταλλουργικών ευρημάτων, τεχνολογικών προσαρτημάτων και παραπροϊόντων, καθώς και μεταλλικών αντικειμένων από την νότιο Ελλάδα, με εστίαση στην Πελοπόννησο.Το κείμενο της διατριβής αποτελείται από δύο μέρη. Το πρώτο μέρος περιέχει την εφαρμοσθείσα μεθοδολογία, την περιγραφή και ανάλυση των δειγμάτων, καθώς και τα συναγόμενα συμπεράσματα από τη μελέτη τους, ενώ το δεύτερο μέρος παρουσιάζει τα αποτελέσματα των ποιοτικών και ποσοτικών αναλύσεων των δειγμάτων υπό το ‘σαρωτικό’ ηλεκτρονικό μικροσκόπιο.
Diffractive dark-ground imaging of ultra-low atom-numbers in a MOT
Authors: Κωνσταντινίδης Γρηγόριος-Ορφεύς
Published: January 2014

Στη παρούσα διατριβή παρουσιάζονται οι αρχές της οπτικής ψύξης και της μαγνητοοπτικής παγίδευσης, και γίνεται χαρακτηρισμός της μαγνητοοπτικής παγίδας (ΜΟΤ) για τους ρυθμούς επαύξησης και απωλιών αυτής. Με απεικόνιση φθορισμού επιτυγχάνεται ο εντοπισμός ενός ατόμου στην ΜΟΤ. Παρουσιάζεται η θεωρία για την περιθλαστική απεικόνιση σκοτεινού πεδίου μαζί με τεχνικούς προβληματισμούς για την υλοποίηση αυτής. Τεχνικές απεικόνισης υψηλής ευαισθησίας και ανάλυσης παρουσιάζουν μεγάλη χρησιμότητα στην μελέτη των κβαντικών φαινομένουν που εμφανίζονται στα σύνολα ατόμων χαμηλών θερμοκρασιών και στις αλληλεπιδράσεις μεμονομένων ατόμων. Υλοποιήσαμε την περιθλαστική απεικόνιση σκοτεινού πεδίου ως μία τεχνική υψηλής ευαισθησίας για τον εντοπισμό μικρού μεγέθους ατομικών συνόλων χαμηλών θερμοκρασιών σε πολύ χαμηλά οπτικά βάθη. Ο εντοπισμός ενός ατόμου, που έχει επιτευχθεί αρχικά στην ΜΟΤ με απεικόνιση φθορισμού, επιτρέπει την βαθμολόγηση της καταμέτρησης ατόμων με φθορισμό. Η απεικόνιση φθορισμού στη συνέχεια χρησιμοποιείται ως μέθοδος αναφοράς για την καταμέτρηση ατόμων με την περιθλαστική απεικόνιση σκοτεινού πεδίου. Χρησιμοποιούμε την περιθλαστική απεικόνιση σκοτεινού πεδίου για την απεικόνιση ελεύθερα διογκόμενων ατομικών νεφών που έχουν αποδεσμευτεί απο την ΜΟΤ με αριθμούς ατόμων έως 100 το ελάχιστο και οπτικά βάθη έως 0.01 το ελάχιστο σε χρόνους έκθεσης 100 μs. Εφαρμόζουμε την αυτή τεχνική σε διάταξη συμπύκνωσης Bose-Einstein (BEC), όπου και επιτυγχάνεται ο εντοπισμούς αριθμού ατόμων έως 7 το ελάχιστο με το ίδιο οπτικό βάθος, και παρατηρείται βελτίωση του σηματοθορυ